Nuria Espallargas

Nuria Espallargas (født 3. april 1979 i Esplugues de Llobregat, Barcelona) er en spansk forsker som er professor ved Institutt for maskinteknikk og produksjon, NTNU. Hennes primære forskningsfelt er overflatekjemi og -teknologi, og tribologi.
Hun har sin utdannelse fra Universitetet i Barcelona, der hun først tok en mastergrad i kjemi, og senere ble ph.d. i metallurgi og materialvitenskap. 
I 2012 ble hun ansatt som professor ved Institutt for produktutvikling og materialer ved NTNU. Fra 1. januar 2017 videreføres dette instituttets virksomhet i det nye Institutt for maskinteknikk og produksjon. 
Espallargas og hennes ph.d.-student Fahmi Mubarok har utviklet «ThermaSiC», et produkt som for første gang gjør det mulig å termisk sprøyte silisiumkarbid som  belegg på maskindeler og konstruksjoner i industrien. Dette gir et svært sterkt belegg, forlenger materialets levetid og forbedrer miljøaspektet. ThermaSiC var utgangspunktet for å etablere firmaet Seram Coatings AS, som Espallargas var med på å grunnlegge i 2014. I tillegg til sin professorstilling ved NTNU, er hun teknisk direktør (CTO) i firmaet.Fra 2012 er hun også leder for Gemini-senteret «Tribology Laboratory» (Tribologilaboratoriet). Geminisentrene er et samarbeid mellom NTNU, SINTEF og Universitetet i Oslo om å bygge større fagmiljøer på tvers av organisatoriske grenser innen ulike fagområder.


== Publikasjoner ==
(no) Publikasjoner av Nuria Espallargas i BIBSYS
(no) Publikasjoner av Nuria Espallargas i forskningsdokumentasjonssystemet CRIStin


== Hedersbevisninger ==
Seram Coatings AS er tildelt flere priser for sine nyvinninger, men Espallargas har også fått personlige priser:

I 2015 mottok hun Technoports «Ung Innovasjonspris», en nasjonal pris rettet mot kvinnelige entreprenører, særlig innen teknologi og realfag. Fra juryens begrunnelse: «Vi er så heldige å ha en svært sterk vinner for Ung Innovasjonspris 2015. Nuria Espallargas – den yngste professoren på NTNU, er en inspirasjon for andre vitenskapskvinner – og -menn, kolleger, venner og hele innovasjonsmiljøet».I 2015 ble hun også nominert til «KOM Award», som gis til den beste formidleren ved Fakultet for teknologi, NTNU.Under Technoport 2017 ble hun tildelt prisen for årets kvinnelige teknologigründer: «Female Entrepreneur 2017». Prisen deles ut av Innovasjon Norge og Nærings- og fiskeridepartementet. Formålet med prisen er å få frem gode rollemodeller, og å inspirere andre kvinner. «Female entrepreneur» er også utdelt tidligere, men det var første gang den ble delt ut med spesielt fokus på teknologi.
I april 2019 ble det klart at Espallargas er én av ni finalister til hovedkategorien i EUs pris for kvinnelige innovatører, «EU Prize for Women Innovators 2019».


== Medlemskap ==
2013– : Medlem av the International Advisory Committee of the International Tribo-corrosion Conference organized by International TriboCorrosion Network.
2012–: Medlem av the International Advisory Board of International Tribology Symposium of the International Federation for the Promotion of Mechanism and Machine Science.
2009– : Medlem av the Nordic Advisory Board of the Nordic Tribology Symposium (NordTrib).


== Referanser ==


== Kilder ==
Furberg, Kristoffer (8. mars 2017). «NTNU-professor ble kåret til årets kvinnelige entreprenør». Universitetsavisa.no. Arkivert fra originalen 8. mars 2017. Besøkt 9. mars 2017. 
Torheim, Maria G. (4. mars 2014). «–Nærast som alkymi». Gemini.no.  (artikkel om utviklingen av silisiumkarbid i pulverform, som overflatebelegg)
Tveter, Nina (8. mars 2017). «Nuria Espallargas årets kvinnelige teknologigründer». Gemini.no. 
Espallargas' profilside på NTNU.no


== Eksterne lenker ==